Period: Old Babylonian
Genre: Literary
Transliteration:
<SURFACE>
...an-ne₂ ki mah-a-ni-a nam gal mu-ri-in-tar
aga zid-de₃ dalla mu-ra-ni-in-e₃
nam-sipad kalam-ma-še₃ mu-un-il₂-en
kur ŋiri₃-zu-še₃ mu-un-ŋar
{d}en-lil₂-le igi zid mu-e-ši-in-bar
{d}i-din{d}da-gan gu₃ zid mu-ra-an-de₂
us₂-saŋ ki-en-gi-re gen₆-ne₂-de₃
uŋ₃ us₂-a sig₁₀-ge-de₃
ki-en-gi ki-uri an-dul₃ daŋal-la-za ni₂ dub₂-bu-de₃
uŋ₃-e u₂ nir-ŋal₂ gu₇-u₃-de₃ a dug₃ na₈-na₈-de₃
{d}en-lil₂-le a₂-bi mu-e-da-an-aŋ₂
{d}i-din{d}da-gan sipad šag₄-ga-na-me-en
gu₃ zid de₂-a {d}en-lil₂-la₂-me-en
{d}en-ki-ke₄ ŋeštug₂ daŋal niŋ₂-nam-ma zu-zu
kiŋ₂ igi-ŋal₂ zi ka piriŋ-ta...
{d}i-din{d}da-gan za-ra mu-ra-an-de₆
kur-kur-re me-teš₂ he₂-i-i
dumu tud-da {d}da-gan-na en il₂ uŋ₃...
{d}i-din{d}da-gan iri-zu-še₃ u₆ dug₃-ge-eš he₂-i
i₃ li niŋ₂...nu-da₁₃-da₁₃
{d}en-lil₂ he₂-da-hul₂
{d}utu-gin₇ ud zid e₃-a-zu-še₃ igi-bi he₂-em-ši-ŋal₂
kur-kur-re an-dul₃ daŋal-la-zu-še₃ ni₂ im-ši-dub₂-be₂
har-ra-an kaskal-la si bi₂-sa₂
su kalam-ma mu-e-dug₃
niŋ₂-si-sa₂ ka-ga₁₄ mu-e-ni-ŋar
niŋ₂-du₇ pa bi₂-i-e₃
in mu-e-dub-dub ki mu-e-sur-sur
ki-en-gi ki-uri gu₂ bi₂-i-zig₃
...diŋir-re-e-ne...bi₂-i-sa₂
{d}i-din{d}da-gan...gi₄-gi₄-en
niŋ₂-dug₄-ga-zu...<unk>...
inim-zu an...
ka-ta e₃-a-zu...
dug₄-ga {d}en-lil₂-la₂-ta
igi bar-ra-zu lu₂ mu-un-til₃-le
ka ba-zu lu₂ mu-un-silim-e
dug₄-ga-a-zu {d}en-lil₂...
šag₄-ge de₆-a-zu {d}nin-lil₂-le he₂-am₃-bi...
sipad {d}en-lil₂-ra ŋiškim til₃-me-en
{d}i-din{d}da-gan a-ba za-e-gin₇ i₃-dim₂
igi-bi he₂-em-ši-ŋal₂
e₂-kur-še₃ za-e lu₂-bi he₂-me-en
nidba-zu e₂ {d}en-lil₂-la₂-kam muš₃...
šeg₁₂ e₂-kur-ra-ke₄ sag₉-ga-zu {d}en-lil₂ {d}nin-lil₂-ra hu-mu-un-ne-eb₂-be₂
inim sag₉-ga an {d}en-lil₂-la₂-ta {d}i-din{d}da-gan a₂ nun he₂-mu-e-te-ŋal₂
mu mah-zu kalam-ma i₃-ŋal₂
an-zag-še₃ mu-zu pa bi₂-in-e₃
kalag-ga nam-ur-saŋ a₂ me₃ šen-šen gub-bu
ki-bal-da du₇-du₇ mu-e <unk>
šag₄-ta {d}da-gan-na...mu-ri-in-tar
za₃-mi₂-zu ka-ga₁₄ i-ni-in-ŋal₂
nam-lugal-zu uŋ₃-e ba-sag₉
nam-sipad-zu šag₄-ge um-ma-dug₃
uŋ₃ e-da-lu uŋ₃ e-da-daŋal
kur-kur u₂-sal-la mu-e-ri-nu₂
uŋ₃-e he₂-ŋal₂-la ud mu-ri-ib₂-zal-e
saŋ gig₂-ga a-a-zu-gin₇
{d}i-din{d}da-gan igi-bi mu-e-ši-ŋal₂
{d}en-lil₂ en nam tar-tar-re-de₃
{d}i-din{d}da-gan ud-zu he₂-eb₂-su₃-ud-de₃
nam-kal-la niŋ₂-nam-e zu-a
igi dug₃ hu-mu-ri-in-du₈
ŋeštug₂ dirig dub {d}nisaba-ke₄ šum₂-ma-zu
e₂-dub-ba-a im-ma muš₃ nam-ba-an-tum₂-mu
e₂-dub-ba-a-ba eš₃ niŋ₂ u₃-tud-gin₇ ki nam-ba-silig-ge
dub-sar-tur šu-ni ib₂-ši-in-tum₄ im bi₂-ib₂-sar-a
{d}nisaba nin mul-a...ŋeštug₂...
šu hu-mu-un-bad
ki nam-dub-sar-ra-ka ud-gin₇ he₂-en-na-e₃
{d}i-din{d}da-gan ad-da-zu {d}šu-i₃-li₂-šu lugal kalam-ma-ke₄
ki-en-gi ki-uri suhuš-bi mu-ra-an-ge-en
dug₄-dug₄-ga an {d}en-lil₂-ta ba-e-dirig
gu₂-erim₂-ŋal₂ sa₂ ba-e-dug₄
{d}i-din{d}da-gan lugal kalag-ga lugal i₃-si-in{ki}na
lugal ki-en-gi₄ ki-uri niŋ₂-nam-ma ŋeštug₂ egir-ra-bi
igi-še₃ mu-ri <unk>
ibila kalag-ga-me-en₃ nir mu-e-ŋal₂
{d}i-din{d}da-gan nam-nun-na gu₂ an-še₃ mi-ni-in-zig₃

Cuneiform:
<SURFACE>
...𒀭𒉌𒆠𒈤𒀀𒉌𒀀𒉆𒃲𒈬𒊑𒅔𒋻
𒂇𒍣𒉈𒈦𒄘𒃼𒈬𒊏𒉌𒅔𒌓𒁺
𒉆𒉺𒇻𒌧𒈠𒂠𒈬𒌧𒅍𒂗
𒆳𒄊𒍪𒂠𒈬𒌧𒃻
𒀭𒂗𒆤𒇷𒅆𒍣𒈬𒂊𒅆𒅔𒁇
𒀭𒄿𒁷𒀭𒁕𒃶𒅗𒍣𒈬𒊏𒀭𒌤
𒍑𒊕𒆠𒂗𒄀𒊑𒄀𒉌𒉈
𒌧𒍑𒀀𒋧𒄀𒉈
𒆠𒂗𒄀𒆠𒌵𒀭𒊨𒂼𒆷𒍝𒉎𒂀𒁍𒉈
𒌧𒂊𒌑𒉪𒅅𒅥𒅇𒉈𒀀𒄭𒅘𒅘𒉈
𒀭𒂗𒆤𒇷𒀉𒁉𒈬𒂊𒁕𒀭𒉘
𒀭𒄿𒁷𒀭𒁕𒃶𒉺𒇻𒊮𒂵𒈾𒈨𒂗
𒅗𒍣𒌤𒀀𒀭𒂗𒆤𒇲𒈨𒂗
𒀭𒂗𒆠𒆤𒄑𒌆𒉿𒂼𒃻𒉆𒈠𒍪𒍪
𒆥𒅆𒅅𒍣𒅗𒊊𒋫...
𒀭𒄿𒁷𒀭𒁕𒃶𒍝𒊏𒈬𒊏𒀭𒁺
𒆳𒆳𒊑𒈨𒌨𒃶𒄿𒄿
𒌉𒌅𒁕𒀭𒁕𒃶𒈾𒂗𒅍𒌧...
𒀭𒄿𒁷𒀭𒁕𒃶𒌷𒍪𒂠𒅆𒂍𒄭𒄀𒌍𒃶𒄿
𒉌𒇷𒃻...𒉡𒋺𒋺
𒀭𒂗𒆤𒃶𒁕𒄾
𒀭𒌓𒁶𒌓𒍣𒌓𒁺𒀀𒍪𒂠𒅆𒁉𒃶𒅎𒅆𒅅
𒆳𒆳𒊑𒀭𒊨𒂼𒆷𒍪𒂠𒉎𒅎𒅆𒂀𒁉
𒄯𒊏𒀭𒆜𒆷𒋛𒉈𒁲
𒋢𒌧𒈠𒈬𒂊𒄭
𒃻𒋛𒁲𒅗𒅗𒈬𒂊𒉌𒃻
𒃻𒌌𒉺𒉈𒄿𒌓𒁺
𒅔𒈬𒂊𒁾𒁾𒆠𒈬𒂊𒋩𒋩
𒆠𒂗𒄀𒆠𒌵𒄘𒉈𒄿𒍣
...𒀭𒊑𒂊𒉈...𒉈𒄿𒁲
𒀭𒄿𒁷𒀭𒁕𒃶...𒄄𒄄𒂗
𒃻𒅗𒂵𒍪...<unk>...
𒅗𒍪𒀭...
𒅗𒋫𒌓𒁺𒀀𒍪...
𒅗𒂵𒀭𒂗𒆤𒇲𒋫
𒅆𒁇𒊏𒍪𒇽𒈬𒌧𒋾𒇷
𒅗𒁀𒍪𒇽𒈬𒌧𒁲𒂊
𒅗𒂵𒀀𒍪𒀭𒂗𒆤...
𒊮𒄀𒁺𒀀𒍪𒀭𒎏𒆤𒇷𒃶𒀀𒀭𒁉...
𒉺𒇻𒀭𒂗𒆤𒊏𒅆𒁾𒋾𒈨𒂗
𒀭𒄿𒁷𒀭𒁕𒃶𒀀𒁀𒍝𒂊𒁶𒉌𒁶
𒅆𒁉𒃶𒅎𒅆𒅅
𒂍𒆳𒂠𒍝𒂊𒇽𒁉𒃶𒈨𒂗
𒉻𒀭𒈹𒍪𒂍𒀭𒂗𒆤𒇲𒄰𒈹...
𒋞𒂍𒆳𒊏𒆤𒊷𒂵𒍪𒀭𒂗𒆤𒀭𒎏𒆤𒊏𒄷𒈬𒌧𒉈𒌈𒁉
𒅗𒊷𒂵𒀭𒀭𒂗𒆤𒇲𒋫𒀭𒄿𒁷𒀭𒁕𒃶𒀉𒉣𒃶𒈬𒂊𒋼𒅅
𒈬𒈤𒍪𒌧𒈠𒉌𒅅
𒀭𒍠𒂠𒈬𒍪𒉺𒉈𒅔𒌓𒁺
𒆗𒂵𒉆𒌨𒊕𒀉𒀞𒊿𒊿𒁺𒁍
𒆠𒁄𒁕𒌌𒌌𒈬𒂊<unk>
𒊮𒋫𒀭𒁕𒃶𒈾...𒈬𒊑𒅔𒋻
𒍠𒊩𒍪𒅗𒅗𒄿𒉌𒅔𒅅
𒉆𒈗𒍪𒌧𒂊𒁀𒊷
𒉆𒉺𒇻𒍪𒊮𒄀𒌝𒈠𒄭
𒌧𒂊𒁕𒇻𒌧𒂊𒁕𒂼
𒆳𒆳𒌑𒊩𒆷𒈬𒂊𒊑𒈿
𒌧𒂊𒃶𒅅𒆷𒌓𒈬𒊑𒌈𒉌𒂊
𒊕𒈪𒂵𒀀𒀀𒍪𒁶
𒀭𒄿𒁷𒀭𒁕𒃶𒅆𒁉𒈬𒂊𒅆𒅅
𒀭𒂗𒆤𒂗𒉆𒋻𒋻𒊑𒉈
𒀭𒄿𒁷𒀭𒁕𒃶𒌓𒍪𒃶𒌈𒋤𒌓𒉈
𒉆𒆗𒆷𒃻𒉆𒂊𒍪𒀀
𒅆𒄭𒄷𒈬𒊑𒅔𒂃
𒄑𒌆𒉿𒋛𒀀𒁾𒀭𒊺𒉀𒆤𒋧𒈠𒍪
𒂍𒁾𒁀𒀀𒅎𒈠𒈹𒉆𒁀𒀭𒁺𒈬
𒂍𒁾𒁀𒀀𒁀𒀊𒃻𒅇𒌅𒁶𒆠𒉆𒁀𒍂𒄀
𒁾𒊬𒌉𒋗𒉌𒌈𒅆𒅔𒉏𒅎𒉈𒌈𒊬𒀀
𒀭𒊺𒉀𒎏𒀯𒀀...𒄑𒌆𒉿...
𒋗𒄷𒈬𒌧𒁁
𒆠𒉆𒁾𒊬𒊏𒅗𒌓𒁶𒃶𒂗𒈾𒌓𒁺
𒀭𒄿𒁷𒀭𒁕𒃶𒀜𒁕𒍪𒀭𒋗𒉌𒉌𒋗𒈗𒌧𒈠𒆤
𒆠𒂗𒄀𒆠𒌵𒁼𒁉𒈬𒊏𒀭𒄀𒂗
𒅗𒅗𒂵𒀭𒀭𒂗𒆤𒋫𒁀𒂊𒋛𒀀
𒄘𒉈𒊒𒅅𒁲𒁀𒂊𒅗
𒀭𒄿𒁷𒀭𒁕𒃶𒈗𒆗𒂵𒈗𒉌𒋛𒅔𒆠𒈾
𒈗𒆠𒂗𒄄𒆠𒌵𒃻𒉆𒈠𒄑𒌆𒉿𒂕𒊏𒁉
𒅆𒂠𒈬𒊑<unk>
𒌉𒍑𒆗𒂵𒈨𒇷𒉪𒈬𒂊𒅅
𒀭𒄿𒁷𒀭𒁕𒃶𒉆𒉣𒈾𒄘𒀭𒂠𒈪𒉌𒅔𒍣